Након окупације Краљевине Југославије, напустио је Београд и вратио се у Црну Гору. Учесник Народноослободилачке борбе је од јула 1941. године. Активно учествује у Тринаестојулском устанку и до краја 1941. у борбама које је водио НОП одред „Бијели Павле“. Када је формирана Прва пролетерска ударна бригада, 21. децембра 1941, са борцима из свог одреда улази у састав Треће чете Другог (црногорског) батаљона. У Првој пролетерској ударној бригади налазио се на месту секретара партијске ћелије Другог батаљона, учествује у Игманском маршу и борбама које је бригада водила. Потом прелази на дужност заменика политичког комесара Трећег батаљона Седме крајишке бригаде. Учествује у свим борбама, и током Четврте и Пете непријатељске офанзиве.